EUROOPAN UNIONIN VIRKAMIESTUOMIOISTUIMEN MÄÄRÄYS

(toinen jaosto)

28 päivänä huhtikuuta 2015

Maria Luisa Garcia Minguez

vastaan

Euroopan komissio

”Henkilöstö — Sisäinen kilpailu — Kilpailuilmoitus — Hakemusten huomioon ottamisen edellytykset — Komission väliaikaiset toimihenkilöt — Toimeenpanoviraston henkilöstö — Päätös olla hyväksymättä hakijaa kilpailuun — Henkilöstösääntöjen 27 artikla — Henkilöstösääntöjen 29 artiklan 1 kohdan b alakohta — Yhdenvertaisen kohtelun ja syrjintäkiellon periaatteet — Selvästi täysin perusteeton kanne”

Aihe:

SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa Maria Luisa Garcia Minguez vaatii virkamiestuomioistuinta kumoamaan päätöksen, jolla hylättiin hänen hakemuksensa Euroopan komission järjestämään sisäiseen kilpailuun KOM/3/AD 9/13.

Ratkaisu:

Kanne hylätään, koska se on oikeudellisesti täysin perusteeton. Maria Luisa Garcia Minguez vastaa omista oikeudenkäyntikuluistaan, ja hänet velvoitetaan korvaamaan Euroopan komissiolle aiheutuneet oikeudenkäyntikulut.

Tiivistelmä

Henkilöstösääntöjen 29 artiklan 1 kohdan b alakohdassa sallitaan jokaiselle toimielimelle sellaisten sisäisten kilpailujen järjestäminen, joihin voivat osallistua vain sen virkamiehet ja väliaikaiset toimihenkilöt. Tässä artiklassa olevalla ilmaisulla ”toimielimen sisäinen kilpailu” tarkoitetaan kaikkia toimielimen palveluksessa olevia henkilöitä riippumatta siitä, minkä tyyppisessä palvelussuhteessa he ovat. Tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun asetuksen N:o 58/2003 18 artiklan 1 kohdassa tarkoitettujen toimeenpanovirastojen suoraan palvelukseen ottamien väliaikaisten toimihenkilöiden ei voida katsoa olevan komission palveluksessa, koska näillä virastoilla on sen valvonnan määrästä huolimatta, jota komissio kohdistaa sekä niiden elinten kokoonpanoon että niiden tehtävien suorittamiseen, käytössään yksiköitä, jotka eivät ole komission yksiköitä. (ks. 33 ja 34 kohta) Viittaukset: Ensimmäisen oikeusasteen tuomioistuin: tuomio Angioli v. komissio (T‑53/00, EU:T:2003:12, 50 kohta) Virkamiestuomioistuin: tuomio Ghiba v. komissio (F‑10/11, EU:F:2012:158, 43 ja 44 kohta)

Komission pääosaston hallintokaavio ei ole omiaan luokittelemaan tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun asetuksen N:o 58/2003 18 artiklan 1 kohdassa tarkoitettuja toimeenpanovirastoja komission yksiköksi, ja tällainen asiakirja on lisäksi vailla oikeusvaikutuksia ja sen tarkoitus on puhtaasti tiedotuksellinen. (ks. 41 kohta) Viittaukset: Ensimmäisen oikeusasteen tuomioistuin: tuomio Mc Avoy v. parlamentti (T‑45/91, EU:T:1993:11, 45 kohta)

Sen laajan harkintavallan käyttämisen, joka henkilöstösäännöissä myönnetään toimielimille kilpailujen järjestämistä koskevissa asioissa, on oltava yhteensopivaa henkilöstösääntöjen 27 artiklan ensimmäisen alakohdan niiden ehdottomien säännösten kanssa, joiden mukaan kaikkien palvelukseenottamismenettelyiden tarkoitus on taata, että toimielin saa palvelukseensa mahdollisimman päteviä, tehokkaista ja rehellisiä virkamiehiä, ja henkilöstösääntöjen 29 artiklan 1 kohdan kanssa. Tästä seuraa, että toimielimen on sisäisiä kilpailuja järjestäessään noudatettava samanaikaisesti henkilöstösääntöjen 27 artiklan ensimmäistä alakohtaa ja 29 artiklaa. Tältä osin rajoittamalla mahdollisuuden osallistua sisäiseen kilpailuun vain sen palveluksessa oleviin virkamiehiin ja väliaikaisiin toimihenkilöihin toimielin vain soveltaa henkilöstösääntöjen 29 artiklan 1 kohdan b alakohtaa. Lisäksi toimielin voi perustellusti sulkea pois toimeenpanovirastojen työntekijöiden kyseiseen kilpailuun esittämät hakemukset, koska nämä työntekijät eivät ole toimielimen palveluksessa olevia virkamiehiä ja väliaikaisia toimihenkilöitä. Näin ollen jos katsotaan, että kyseinen toimielin on rikkonut henkilöstösääntöjen 27 artiklaa vain henkilöstösääntöjen 29 artiklan soveltamisen vuoksi, siltä evättäisiin mahdollisuus sisäisen kilpailun järjestämiseen, joka mahdollisuus sille on nimenomaisesti varattu henkilöstösäännöissä. (ks. 45–47 kohta) Viittaukset: Ensimmäisen oikeusasteen tuomioistuin: tuomio Carrasco Benítez v. komissio (T‑214/99, EU:T:2000:272, 53 kohta)